Loodan siiski, et seda ei juhtu. Esiteks on Gruusia ja Venemaa suhted viimastel nädalatel paranenud. Seda mitte niivõrd sentimentaalsetel kaalutlustel, vaid Venemaal on Gruusiat hetkel WTO-sse saamiseks tarvis. Selleks tuleb aga avada ühised tollipunktid just samade piirkondade piiril Venemaaga. Muidu pole Venemaal WTO-sse asja. Gruusia on oma kaarte siin rahulikult ja tasakaalukalt välja mänginud ning on ka tulemust saavutamas. Teiseks ei soovi Venemaa ilmselt kahjustada Sotśi olümpiamänge mingi sellest mõne  kilomeetri kaugusel käiva sõjalise vastasseisuga. Need mängud on Venemaa jaoks ju tunduvalt suurema tähendusega kui Abhaasia või Lõuna-Osseetia, mida Venemaale strateegiliselt vaja pole. Kolmandaks loodaks, et Venemaa suudab realistlikult arutleda. Abhaasia ja Lõuna-Osseetia iseseisvuse tunnustamine looks Kaukaasias üliohtliku pretsedendi, mis võib selle püssirohutünnina plahvatama panna. Pole ju mingi saladus, et ega Venemaa seal kõige populaarsem pole. Ma ei räägi siin isegi mitte Tśetśeeniast, vaid ka  teistest antud piirkonna rahvastest. Kui ikka 30 000 Lõuna-Osseedile ja 200 000-le abhaasile antakse iseseisvus, siis mida peavad teised rahvad veel ootama? Venemaa enda huvides oleks mitte sellisele riskile minna.